Fundur í Rótarýklúbbi Hafnarfjarðar þann 29. apríl 2021 kl. 12.15

Þetta er fundur nr. 27 á starfsárinu og 3590 frá stofnun.

Mættir voru 20 félagar.

Fundurinn er á vegum landgræðslunefndar, formaður hennar er Helgi Þórisson.

Sigríður Kristín forseti setti fundinn sem er rafrænn zoom fundur. Afmælisbarn dagsins er Sigurður Hallur Stefánsson.

Fyrirlesari dagsins er Ólafur G. Flóvenz, jarðeðlisfræðingur hjá Ísor, en hann mun fjalla um jarðhræringar á Reykjanesskaga, ógnir og tækifæri. Gerði hann grein fyrir tengslum sínum við Hafnarfjörð. Ólafur fór yfir stöðuna á Reykjanesskaga og sögulegt yfirlit yfir jarðhræringar þar. Jarðskjálftar tíðir og mikil eldvirkni á svæðinu. Ólafur hélt erindi í febrúar 2020 hjá klúbbnum og þá var skjálftavirkni nýhafin. Þá sagði hann að með hliðsjón af sögunni væri ekki ólíklegt að eldgos hæfist innan einhvers tíma. Það hefur nú gengið eftir þótt gosið hafi ekki hafist á sömu stöðum og áður í sögunni. Hann gerði grein fyrir jarðskjálftamælum á svæðinu og hvernig þeir virka. Þá gerði hann grein fyrir ástæðum landris á Svartsengi. Ólafur ræddi ítarlega yfirstandandi gos, einkenni þess og líklega þróun. Hann talaðu um þá möguleika t.d. varðandi ferðaþjónustu sem gosið getur haft en gosið gæti staðið yfir mjög lengi. Mikil tækifæri og einstakt fyrir vísindamenn að rannsaka gosið og á það bæði við um íslenska og erlenda vísindamenn.

Þá fjallaði Ólafur um bók Sigríðar Hagalín Björnsdóttur, Eldarnir. Segir bókina skrifaða af miklu jarðfræðilegu innsæi en þó er sumt í bókinni líklegra en annað út frá jarðfræðilegu sjónarmiði. Fór hann yfir mestu ógnir sem gætu verið yfirvofandi, þ.e. hvar gæti gosið þannig að ógnaði byggð.

Að þessu loknu svaraði Ólafur fyrirspurnum

Næsti fundur er þann 6 maí og standa vonir til þess að geta haldið hann í raunheimum.

Fundi slitið með hefðbundnum hætti kl. 12:55